Două femei au fost găsite, luni, moarte într-un apartament din Târgu Jiu de pompierii chemați după ce vecinii au constatat că la ușa locuinței nu mai răspunde nimeni. Angajații ISU au găsit o femeie de 42 de ani, spânzurată cu o curea, și cadavrul mumificat al bunicii acesteia, de 90 de ani, informează Mediafax.

Potrivit reprezentanților IPJ Gorj, o femeie a sunat, luni, la numărul unic de urgență 112 și a sesizat faptul că la apartamentul unei vecine nu mai răspunde nimeni.

Polițiștii și angajații ISU care s-au deplasat la fața locului au dislocat ușa locuinței și au găsit cadavrul unei femei de 42 de ani, spânzurată cu o curea de suportul perdelei, și cadavrul mumificat al unei femei de 90 de ani, bunica persoanei spânzurate.

Potrivit unor surse din rândul anchetatorilor, femeia mai în vârstă ar fi decedat în urmă cu doi ani.

Cele două cadavre au fost transportate la Serviciul de Medicină Legală pentru efectuarea necropsiei și stabilirea cauzelor deceselor.

Polițiștii au întocmit în cauză un dosar penal pentru ucidere din culpă, cercetările fiind continuate sunt supravegherea Parchetului de pe lângă Judecătoria Târgu Jiu.

Editor web: Liviu Cojan